31.5.2023
RO
Jurnalul Oficial al Uniunii Europene
L 141/41
ANEXĂ
Comitetul mixt al părților la acordul în domeniul siguranței aviației civile dintre Uniunea Europeană și Japonia Regulament de procedură
Punctul 1 Definiții În sensul prezentului regulament de procedură prevăzut la articolul 11 alineatul (3) din Acordul în domeniul siguranței aviației civile dintre Uniunea Europeană și Japonia: — „parte” înseamnă Uniunea Europeană sau Japonia; — „ambele părți” înseamnă Uniunea Europeană și Japonia.
Punctul 2 Președintele și componența (1) Comitetul mixt este prezidat în comun de un reprezentant al Uniunii Europene și de un reprezentant al Japoniei (denumiți în continuare „președinții”).
(2) Uniunea Europeană este reprezentată în cadrul comitetului mixt de Comisia Europeană, asistată de Agenția Uniunii Europene pentru Siguranța Aviației și însoțită de autoritățile aeronautice ale statelor membre ale Uniunii Europene.
(3) Japonia este reprezentată în cadrul Comitetului mixt de Ministerul Afacerilor Externe și/sau de Misiunea Japoniei pe lângă Uniunea Europeană și însoțită de Ministerul Teritoriului, Infrastructurii, Transporturilor și Turismului.
Punctul 3 Reuniuni (1)
Comitetul mixt se va reuni la intervale regulate, la cererea oricăreia dintre părți.
(2) Locurile de desfășurare a reuniunilor vor alterna, pe cât posibil, între Bruxelles și Tokyo.
Ca alternativă, ar putea fi organizate discuții prin videoconferință.
Deciziile și recomandările adoptate în timpul videoconferințelor vor avea aceeași valoare juridică ca cele adoptate în cadrul reuniunilor fizice.
În momentul în care data și locul reuniunilor au fost convenite de părți, reuniunile sunt convocate de Comisia Europeană pentru Uniunea Europeană și de Ministerul Afacerilor Externe pentru Japonia.
(3) Cu excepția cazului în care președinții convin altfel, reuniunile comitetului mixt nu sunt deschise participării publicului.
După reuniuni, cu acordul președinților, se poate emite un comunicat de presă.
(4) Reuniunile și documentele vor fi în limba engleză.
Costurile de interpretare sau traducere într-o altă limbă sunt suportate de partea solicitantă.
Punctul 4 Delegații (1) Înainte de fiecare reuniune, părțile se informează reciproc cu privire la componența preconizată a delegațiilor lor respective, numindu-și președintele fiecăreia.
(2) Președinții pot hotărî, în mod ad-hoc, să invite participanți externi să participe la reuniunile comitetului mixt pentru a furniza informații cu privire la anumite subiecte sau în calitate de observatori.